**МОНГОЛ УЛСЫН ИХ ХУРЛЫН**

**2019 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**7 ДУГААР САРЫН 02-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| ***№*** | ***Баримтын агуулга*** | ***Хуудасны дугаар*** |
| ***1*** | ***Хуралдааны товч тэмдэглэл*** | 1-2 |
| ***2*** | ***Дэлгэрэнгүй тэмдэглэл*** | 3-16 |
| ***1.*Монгол Улсын Үндсэн хуульд оруулах нэмэлт, өөрчлөлтийн төсөл** */Улсын Их Хурлын гишүүн Д.Лүндээжанцан нарын 62 гишүүн 2019.06.06-ны өдөр өргөн мэдүүлсэн, хоёр дахь хэлэлцүүлэг, санал, дүгнэлтээ Төрийн байгуулалтын байнгын хороонд хүргүүлнэ/* | 3-16 |

**Монгол Улсын Их Хурлын 2019 оны хаврын ээлжит чуулганы**

**Байгаль орчин, хүнс, хөдөө аж ахуйн байнгын хорооны**

**7 дугаар сарын 02-ны өдөр /Мягмар гараг/-ийн**

**хуралдааны товч тэмдэглэл**

 Байгаль орчин, хүнс, хөдөө аж ахуйн байнгын хорооны дарга Х.Болорчулуун ирц, хэлэлцэх асуудлыг танилцуулж, хуралдааныг даргалав.

 Хуралдаанд ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 11 цаг 35 минутад Төрийн ордны “Их эзэн Чингис хаан” танхимд эхлэв.

*Чөлөөтэй: С.Жавхлан, Я.Содбаатар;*

*Эмнэлгийн чөлөөтэй: Д.Тэрбишдагва;*

*Тасалсан: Д.Мурат, Я.Санжмятав, Д.Эрдэнэбат.*

 ***Нэг. Монгол Улсын Үндсэн хуульд оруулах нэмэлт, өөрчлөлтийн төсөл /****Улсын Их Хурлын гишүүн Д.Лүндээжанцан нарын 62 гишүүн 2019.06.06-ны өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төрийн байгуулалтын байнгын хороонд хүргүүлнэ/*

Хэлэлцэж буй асуудалтай холбогдуулан Монгол Улсын гавьяат хуульч Н.Лувсанжав, Улсын Бага Хурлын гишүүн, Улсын Их Хурлын гишүүн асан Ц.Товуусүрэн, Ардын Их Хурлын депутат, Улсын Бага Хурлын гишүүн асан Р.Хатанбаатар, Монгол Улсын Их сургуулийн Хууль зүйн сургуулийн эрдэмтэн, нарийн бичгийн дарга, профессор, хууль зүйн ухааны доктор А.Бямбажаргал, Монгол Улсын Их сургуулийн Хууль зүйн сургуулийн багш, хууль зүйн ухааны доктор О.Мөнхсайхан, Үндсэн хууль судлаач О.Машбат нар оролцов.

 Хуралдаанд Байгаль орчин, хүнс, хөдөө аж ахуйн байнгын хорооны ажлын албаны ахлах зөвлөх Н.Наранцогт, зөвлөх Д.Нарантуяа, референт Ц.Рэнцэнтогтох нар байлцав.

Монгол Улсын Үндсэн хуульд оруулах нэмэлт, өөрчлөлтийн төслийн хоёр дахь хэлэлцүүлэгтэй холбогдуулан Улсын Их Хурлын гишүүн А.Сүхбат, Б.Бат-Эрдэнэ, Х.Болорчулуун нарын тавьсан асуултад Ардын Их Хурлын депутат, Улсын Бага Хурлын гишүүн асан Р.Хатанбаатар, Монгол Улсын Их сургуулийн Хууль зүйн сургуулийн багш, хууль зүйн ухааны доктор О.Мөнхсайхан, Монгол Улсын гавьяат хуульч Н.Лувсанжав, Улсын Их Хурлын гишүүн, ажлын хэсгийн ахлач Ө.Энхтүвшин нар хариулж, тайлбар хийв.

Байнгын хорооны дарга Х.Болорчулуун Монгол Улсын Үндсэн хуульд оруулах нэмэлт, өөрчлөлтийн төсөлд оруулах саналаа татаж авсан тул зарчмын зөрүүтэй саналаар санал хураалт явуулаагүй болно.

**Х.Болорчулуун:** Монгол Улсын Үндсэн хуульд оруулах нэмэлт, өөрчлөлтийн төслийн хоёр дахь хэлэлцүүлгийг дэмжье гэсэн санал хураалт явуулъя.

Зөвшөөрсөн: 10

Татгалзсан: 3

Бүгд: 13

76.9 хувийн саналаар санал дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.Саранчимэг Төрийн байгуулалтын байнгын хорооны хуралдаанд танилцуулахаар тогтов.

*Хуралдаан 54 минут үргэлжилж, 19 гишүүнээс 13 гишүүн ирж, 68.4 хувийн ирцтэйгээр 12 цаг 29 минутад өндөрлөв.*

 Тэмдэглэлтэй танилцсан:

 БАЙГАЛЬ ОРЧИН, ХҮНС,

 ХӨДӨӨ АЖ АХУЙН БАЙНГЫН

 ХОРООНЫ ДАРГА Х.БОЛОРЧУЛУУН

 Товч тэмдэглэл хөтөлсөн:

 ПРОТОКОЛЫН АЛБАНЫ

ШИНЖЭЭЧЦ.АЛТАН-ОД

**МОНГОЛ УЛСЫН ИХ ХУРЛЫН**

**2019 ОНЫ ХАВРЫН ЭЭЛЖИТ ЧУУЛГАНЫ**

**БАЙГАЛЬ ОРЧИН, ХҮНС, ХӨДӨӨ АЖ АХУЙН БАЙНГЫН ХОРООНЫ**

**7 ДУГААР САРЫН 02-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Х.Болорчулуун:** Сайн байцгаана уу. Байнгын хорооны гишүүдийн энэ өдрийн амар амгаланг айлтган мэндчилье. Байнгын хорооны нийт гишүүдийн ирц 52.6 хувиар бүрдсэн тул Байнгын хорооны 2019 оны 7 сарын 02-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя.

**Нэг. Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төслийг хоёр дахь хэлэлцүүлэгт бэлтгэх тухай**. Санал, дүгнэлтээ Төрийн байгуулалтын байнгын хороонд хүргүүлнэ.

Хэлэлцэх асуудалдаа оръё. Ажлын хэсгийг танилцуулъя.

Үндсэн хуулийн ажлын хэсгийн ахлагчаар Улсын Их Хурлын гишүүн Ө.Энхтүвшин ирсэн байна. Гишүүд Ж.Батзандан, Л.Болд, С.Бямбацогт, Д.Лүндээжанцан, Ж.Мөнхбат, Ц.Мөнх-Оргил, Х.Нямбаатар, Д.Оюунхорол, Л.Оюун-Эрдэнэ, Я.Санжмятав, Г.Солтан, Д.Тогтохсүрэн, Д.Эрдэнэбат.

Дэд ажлын хэсэг Монгол Улсын гавьяат хуульч Н.Лувсанжав, Улсын Бага Хурлын гишүүн, Улсын Их Хурлын гишүүн асан Ц.Товуусүрэн, Ардын Их Хурлын депутат, Улсын Бага Хурлын гишүүн асан Р.Хатанбаатар, Монгол Улсын Их сургуулийн Хууль зүйн сургуулийн эрдэмтэн, нарийн бичгийн дарга, профессор, хууль зүйн ухааны доктор А.Бямбажаргал, Монгол Улсын Их сургуулийн Хууль зүйн сургуулийн багш, хууль зүйн ухааны доктор О.Мөнхсайхан, Үндсэн хууль судлаач О.Машбат. Ийм хүний бүрэлдэхүүнтэй дэд ажлын хэсэг байна.

Монгол Улсын Үндсэн хуульд оруулах нэмэлт, өөрчлөлтийн төсөл болон Монгол Улсын Үндсэн хуулийн нэмэлт, өөрчлөлтийг дагаж мөрдөхөд шилжих журмын тухай хуулийн төсөлтэй холбогдуулан хууль санаачлагчаас асуулт асуух гишүүд нэрээ өгнө үү.

 Хоёр гишүүн хууль санаачлагчаас асуулт асуух гэж байна. А.Сүхбат. Микрофон.

 **А.Сүхбат:** Баярлалаа. Байнгын хорооны гишүүддээ энэ өглөөний мэнд хүргэе.

Гишүүд тойргоороо бүгд ажилласан. Олон мянган хүнтэй уулзсан. Ард иргэдийнхээ саналыг авсан. Зарим хүмүүсийн хувьд, ард иргэдийн хувьд танилцуулга, сурталчилгаа одоо бага хамрагдсан. Мэдээлэл бага авсан иймэрхүү байдалтай хурал цуглаан энэ хэлэлцэж байгаа асуудалд хандаж байна.

Тэгэхээр цаашдаа энэ Монгол Улсын Үндсэн хуульд нэмэлт, өөрчлөлт оруулах энэ асуудлыг улс орон даяар одоо түгээх, сурталчлах энэ ажлыг одоо чамбайруулах хэрэгтэй юм байна гэж ойлгож байгаа.

Нөгөөтээгүүр, энэ ажлын хэсгээс би асуух гээд байгаа юм л даа. Энэ 39.2 дээр “эвсэл” гэдэг үг 5 удаа орсон байгаа. Тэгэхээр “эвсэл” гэдэг үгээр одоо энэ улс төрийг чинь бужигнуулдаг шүү дээ. Эвсэл болж орлоо л гэдэг. Улсын Их Хуралд суудал аваад ирэхээрээ эвсэл тарлаа л гэдэг. Энэ эвсэл гэдэг үгийг одоо хассан уу гэдэг талаар нэг хариулж өгөөч.

Хоёрдугаарт, 6.2 дээр байгаа. Энэ байгалийн баялгийг тогтвортой хөгжлийн бодлогод тулгуурлан гээд. Энэ асуудал дээр Үндсэн хуулийн 1.2 дээр тэгш байдал гэдэг бол орсон байгаа шүү дээ. Энэ иргэний эрх, үүрэг дээр. Тэгш байдал гэдэг орсон байгаа. Энийг 6.2 дээр одоо давтаж тэгш байдал гэж. Иргэн бүрт тэгш гэж ингэж оруулах зайлшгүй одоо шаардлагатай юу гэдгийг бас асууя.

Нөгөөтээгүүр энэ зүйл, заалт бол сайхан ойлгомжтой засаглалууд ороод ирсэн байна л даа. Монголын ард түмний сайн сайхны зорилгод нийцүүлэн ашиглана гэж. Энийг л одоо ард иргэд хүсээд байгаа юм л даа. Тэр Оюу Толгой хувь хувьцаа хаана байна? Тавантолгойн хувь хувьцаа хаана байна? Нийгмийн одоо тэгш хуваарилалт, газрын хэвлий дэх баялаг, ан амьтан, ус, гол гагцхүү ард түмний мэдэлд бөгөөд төрийн хамгаалалтад байна. Ард түмний мэдэлд нь хаана байгаа юм бэ гэж асуугаад байгаа шүү дээ. Тэгэхээр энэ тодорхой заалт орж ирж байгаад бас талархаж байна.

Нөгөөтээгүүр төслийн 3 дугаар зүйлийн 13 дахь заалт буюу 60 дугаар зүйлийн 3 дахь хэсгийн нэг өгүүлбэрийг сумын Засаг даргыг тухайн нутаг дэвсгэрийн иргэд хуулиар тогтоосон журмын дагуу сунгаж аймгийн Засаг дарга 15 хоногийн дотор батламжилна гэсэн ийм заалт байгаад байгаа юм. Гэтэл ард иргэд юу асууж байна вэ гэхээр сумын Засаг даргыг ард иргэдээрээ ингээд сонгочихно. Гэтэл бүрэн эрхийн хугацаандаа энэ хүн гурван жил болоод одоо чөлөөлөгдөх юм бол, огцрох юм бол дараачийн Засаг даргыг аймаг, нийслэлийн Засаг дарга шууд томилно гэж.

Тэгэхээр ингэж болж байгаа юм уу? Энэ чинь одоо Үндсэн хуульдаа заагдсан эрхийнхээ дагуу сонгууль хийгээд одоо гараад ирсэн сонгогдсон Засаг дарга шүү дээ. Тэгэхээр аймаг, нийслэлийн Засаг дарга шууд сонгочих энэ бол одоо нөгөө сонгуулиа зөрчсөн, Үндсэн хуулиа зөрчсөн иймэрхүү зүйл ажиглагдаад байна. Энэ сонгуульд өрсөлдсөн дараагийн хүнийг нь одоо сонгох иймэрхүү журмаар явуулж болдоггүй юм уу гэсэн ийм асуултуудыг асуугаад байна. Миний асуух асуултад эргээд тодруулъя.

**Х.Болорчулуун:** Ө.Энхтүвшин гишүүн хариулах уу? Хууль санаачлагч хариулна. 2 номер. Р.Хатанбаатар.

**Р.Хатанбаатар:** Уучлаарай. Хууль санаачлагч гэхээр нь би дуугүй суугаад байсан юм.

А.Сүхбат гишүүн өмнөх нэгдүгээр хэлэлцүүлгийн үе дээр 39.2 дээр байгаа “эвсэл” гэсэн үгийг авъя гэсэн саналыг гаргаж байсан. Энэ “эвсэл” гэдэг санал бол хуучин бол одоо энэ бол Ерөнхийлөгчийн бүрэн эрх дээр Ерөнхий сайдын нэрийг анх дэвшүүлэхэд орж ирж байсан 33 дээр байдаг заалт байсан. Энэ бол одоо энэ 2000 оны өөрчлөлтөөр Ерөнхийлөгчийн бүрэн эрх биш Ерөнхийлөгчийн үүрэг болон хувирсан учраас энэ заалтыг 39 дүгээр заалт руу аваачиж Засгийн газрыг эмхлэн байгуулахтай холбоотой заалт дээр авчиръя гэж үзсэн.

Энэ дотор байгаа нам, эвсэл гэсэн энэ үг бол одоогийн мөрдөгдөж байгаа Улсын Их Хурлын сонгуульд намууд эвсэл болон ордогтой холбоотойгоор энэ нам, эвсэл гэсэн үг яваад байгаа юм. Ер нь бол энэ намууд эвсэл болж орохыг бол хориглоё гэсэн заалт бол 5 сарын 31-ний манай төслийн хувилбарт байсан. Энэ бол одоо сонгуулийн хуультай холбоотой заалтад 21.4 дээр байсан заалт. Гэвч одоо ажлын хэсгийн гишүүн Б.Цогтгэрэлийн саналаар энэ заалт хасагдсан байгаа.

Ер нь бол энэ 39.2-т байгаа нам, эвсэл гэдэг бол. Улсын Их Хурлын сонгуульд нам, эвсэл болж орох нь өөрөө эргээд ямарваа нэгэн том намын нөмөр дотор Улсын Их Хуралд суудал авахаар хэмжээнд төлөвшиж чадаагүй тийм намууд бол өөрсдөө нөгөө элгэнд наалдсан дэлүү шиг орж ирж байгаад ингээд Улсын Их Хуралд суудалтай болдог. Суудалтай болсныхоо дараа Засгийн газар байгуулах яриа хэлцэлд ордог. Ингээд Засгийн эрх мэдэлд ороод очингуутаа дараа нь Засгийн газраа эвслээ задалж Засгийн газраа огцруулдаг. Улмаар Улсын Их Хурлын үйл ажиллагааг тогтворгүй болгодог энэ систем бол манайд олон удаагийн жишээ бий. 1996-2000 оны хооронд ч байсан. Үүнээс хойш ч байсан.

 Тэгэхээр энэ бол тэр бид өмнө нь 21.4-т оруулсан нам юм уу иргэн гэх бие дааж нэр дэвшүүлнэ гэснийг хассантай холбоотойгоор энэ дээр эвсэл гэдэг үг дахин сэргэсэн юм байгаа юм.

 Тэгэхээр хэрвээ эндээс эвсэл гэсэн үг авах юм бол Улсын Их Хурлын сонгуульд намууд бие даан оролцоно. Өөрөөр хэлбэл ард түмнээрээ намууд дүнгээ тавиулаад энэ бол Засгийн эрх барихад оролцох хэмжээний нам юм гэдэг нь бол гарч ирэх ёстой. Нөгөө талаас бие даан эргээд орох ийм бололцоотой ийм заалт байгаа юм. Тэгэхээр бол А.Сүхбат гишүүний тавиад байгаад санал бол ийм үндэслэлтэй санал байгаа юм.

 **Х.Болорчулуун:** Тодруулга 3 номер. О.Мөнхсайхан хариулъя.

**О.Мөнхсайхан:** Тэгэхээр саяынх дээр бас хоёр талын үндэслэлийг нь сонсгох нь зүйтэй болов уу гэж бодож байна.

Тэгэхээр А.Сүхбат гишүүний саналыг дэмжсэн үндэслэл гаргалаа. Төсөлд орж ирсэн хувилбарыг дэмжсэн үндэслэл нь бол юу вэ гэхээр хэдийгээр бас Р.Хатанбаатар гуайн хэлсэн ийм шалтгаанууд үр дагаврууд байдаг ч гэсэн төсөлд яагаад ингэж орж ирсэн бэ гэхээр энэ бол нам, эвсэл гэдэг энэ ойлголт 2000 оны нэмэлт, өөрчлөлтөөр орж ирсэн. Бас иргэдийн эвлэлдэн нэгдэх эрх намууд хоорондоо нэгдэж эвсэлд орох тэр ерөнхий зохицуулалтуудын хүрээнд явдаг. Эцсийн дүндээ сонгогчид өөрсдөө л шийднэ. Тэгэхээр өнгөрсөн 20-иод жил гарсан ганц тохиолдлоос болоод энийг өөрчлөх зайлшгүй шаардлага гарсан уу гэдэг ийм шаардлага гарч ирж байгаа юм.

Яагаад гэхээр улсуудын хувьд харилцан адилгүй практикууд байдаг. Манайхтай төстэй практикууд байдаг. Эцсийн дүндээ сонгогчид өөрсдөө яг тухайн одоо эвсэж болж байгаа тэр эвсэлд эвсэж орж байгаа намуудад итгэх үү, үгүй юу гэдгээ иргэд сонгогчид шийдэх учраас энийгээ одоо энэ төслөөрөө байх үндэслэл байгаа юм.

Дээрээс нь энэ Б.Цогтгэрэл дарга ганцаараа биш, ерөнхийдөө парламентын гадна байгаа маш олон намууд энийг эсэргүүцсэн ийм байр суурийг төсөлд орсон явж байх үед илэрхийлсэн. Тэгэхээр энэ тодорхой хэмжээнд парламентын гадна байгаа намуудын саналыг тусгасан энэ зохицуулалтыг эргээд хөндөх юм бол одоо нөгөө энэ чинь үндэсний зөвшилцөл гэдэг ойлголтынхоо хүрээнээс бас ухарсан шинжтэй зүйл гарах юм болов уу гэж бодогдож байна. Баярлалаа.

**Х.Болорчулуун:** Баярлалаа. Б.Бат-Эрдэнэ гишүүн асуулт асууя.

**Б.Бат-Эрдэнэ:** Баярлалаа. Тэгэхээр би ажлын хэсгийнхнээс нэг зүйл асууя.

Тэр нь юу вэ гэхээр Үндсэн хуулийн нэмэлт, өөрчлөлт оруулах шаардлагатай байгаа. Ялангуяа 2000 оны дордуулсан гэж нэрлэгддэг долоон өөрчлөлтийг эргэж сэргээх хэрэгтэй гэдэг дээр бид бүгд нэг байр суурьтай байгаа. Бас одоо тодорхой хэмжээний нэмэлт, өөрчлөлт оруулах хэрэгтэй гэдэг дээр бид байр суурь нэг байгаа. Тухайлах юм бол орон нутагт суманд одоо хэт утга учиргүй намчирхаж байгаа, талцаж байгаа ийм үндэсний эв нэгдэлд ноцтой хохирол учруулахаар ийм асуудлуудыг арилгах ёстой.

Үүнийг нэг дэвшилттэй өөрчлөлт гээд байгаа. Би өмнөх энэ нэмэлт, өөрчлөлтийн төслийг яригдаж байхад ч байр сууриа илэрхийлж байсан. Сумын Засаг даргыг иргэд шууд сонгодог ийм тогтолцоотой, ийм өөрчлөлт орох хэрэгтэй гэдэг. Гэх мэтээр сайн зүйлийг яривал зөндөө олон зүйл гарах байх.

Хамгийн гол нь энэ Үндсэн хуулийн нэмэлт, өөрчлөлттэй холбоотой асуудлаа иргэний, иргэдийнхээ дунд энэ нийгмийн хүрээнд зөвшилцөл ойлголцол төрж чадав уу, үгүй юу гэдэг асуудлыг Их Хурлаар яригдаж эхэлснээс хойш байнга энэ асуудлыг тавьж байгаа. Энэ Их Хуралд суудалтай Ардчилсан намын зөвлөл чинь өнөөдөр ямар байр суурьтай байгаа вэ?

Хоёр удаа Их хурлаар хэлэлцэхэд хаяад орхиод гарч байгаа. Тэгэхээр энэ дээр тодорхой байр сууриа хэлээч. Ерөнхийлөгчийн санал бол ирээгүй байсан. Одоо ирсэн юм уу, үгүй юу? Цаашлах юм бол одоо энэ бодвол Их Хурлын гишүүдэд ирсэн байлгүй. Энэ 2018 оны 1 сарын 8-нд Ардын Их Хурлын депутатуудын хүсэлт гээд тэгээд Үндсэн хуульд нэмэлт, өөрчлөлт оруулахтай холбоотой энэ Улсын Их Хурлын ажлын хэсгээс боловсруулаад байгаа Үндсэн хуульд нэмэлт, өөрчлөлт оруулах хуулийн хэсэг нь ард түмний өргөн оролцоог хангаж чадаагүй, тэдний саналыг үндэслэн боловсруулаагүй, Үндсэн хуулиар зохицуулах суурь асуудлаа зөв олоогүй зэрэг олон бодит шалтгааны улмаас Улсын Их Хурлын чуулганы хуралдаанаар авч хэлэлцэхгүй байх нь зүйтэй гэдэг дээр санал нэгтэй мэдэгдэж байна.

Хуулбарыг Улсын Их Хурлын гишүүдэд. БНМАУ-ын Ардын Их Хурлын депутатууд гээд гарын үсэг зурсан ийм бичиг ирсэн байх жишээтэй.

Тэгээд төрийн бус байгууллагууд. Сая одоо бид нар тойрогтоо иргэдтэй уулзаж байхад олон бодитой шаардлагуудыг, асуудлуудыг тавьж байгаа. Тэгэхээр энэ бүхнийг одоо авч үзсэн зүйл байна уу, үгүй юу? Ямар хэмжээнд одоо үнэлэлт дүгнэлт өгч байгаа юм байна вэ? Энийг Ө.Энхтүвшин дарга одоо хариулт өгөөч ээ гэж.

 Хоёрдугаарт, би бодитой, тодорхой санал хэлэх гээд байгаа юм бол энэ Үндсэн хуулийн нэмэлт, өөрчлөлт оруулах асуудлаа иргэдийн санал асуулга явуулдаг, хуулийн зохицуулалт байгаа шүү дээ. Энэ хуулийнхаа дагуу иргэдийн санал асуулга явуулах, энэ ажлыг зохион байгуулаач ээ. Үндсэн хуулиа бид нар нэгэнт одоо нэмэлт, өөрчлөлт оруулаад ингээд одоо батлах гэж байгаа бол иргэдээсээ санал асуулга аваач ээ. Энэ ажлыг зохион байгуулаач. Мэдээж одоо цаг хугацаа шаардсан, зардал хөрөнгө шаардсан, ажил их шаардсан ийм зүйл болно гэдгийг ойлгож байгаа. Гэхдээ л Үндсэн хуульдаа бид өөрчлөлт оруулж байгаагийнх бол энэ асуудлыг хийх ёстой гэсэн ийм байр суурьтай байгаа юм. Энэ дээр ямар хариулт хэлэх вэ?

 Дараагийн нэг юм бол, одоо бид энэ Үндсэн хуулийн нэмэлт, өөрчлөлтөд нэлээн хэд хэдэн чухал саналуудыг гаргаад байгаа юм. Одоо тухайлбал, бид нарын туулж ирсэн энэ 27 жилийн хугацаа амьдрал өнөөдөр юу харуулаад байна вэ гэхээр зэрэг Үндсэн хуульд дэвшүүлсэн зорилт ханган биелэгдэж чадаагүй. Тухайлбал, Үндсэн хуулийн 6.2-т энэ байгалийн баялаг бол төрийн өмч байна гээд ингээд заасан. Гэтэл одоо төр төлөөлөөд, төрийн эрхийг ард иргэдээ төлөөлж ажиллаж байгаа энэ үе, үеийн парламент, Засгийн газар, энэ намаар дамжсан одоо улс төрийн өндөр албан тушаалд байсан улсууд энэ ажлыг хийж чадаагүй.

Өнөөдөр гадна дотнын ашиг завшаан хайсан улсуудтай энэ газрын хэвлийнхээ баялгийг, энэ эх орныхоо хөгжил, өнөө ба ирээдүй, энэ ард түмнийхээ аж амьдралд ашигтай хэлбэрээр биш газрын гаваар орчихлоо гэж монголчууд ярьдаг, түүн шиг энэ баялаг үлдэх юм байхгүй алдчихаад байна шүү дээ. Оюу Толгойг хар л даа. Оюу Толгойн гэрээг жигтэйхэн сайхан гэрээ хийсэн гээд бид нарт оруулж ирсэн гээд еэвэнгийн тал, цаашаа хараад нэг еэвэнгийн тал эргүүлсээр байгаад тэгээд байгуулснаас хойш арав гаруй жилийн хугацааны энэ байдлыг хар л даа. Өнөөдөр бид нар хэзээ ч доороос нь босож өндийж чадахааргүй ийм хэмжээний өрийн дарамтад орчхоод байна.

 Тэгээд цаашилбал, стратегийн гэж нэрлэгддэг энэ жагсаалтад байгаа орд газруудыг чинь энэ улс төрийн өндөр эрх мэдэл, намаар дамжиж гарч ирсэн энэ улс төрийн өндөр эрх мэдэлд байж байгаа улсууд бүгдийг нь завшаад ингээд дууслаа шүү дээ. Тэгэхээр одоо бид энэ дээр “төрийн өмч” гэдгийг “ард түмний өмч” гэдэг үгээр солих ийм тодорхой саналуудыг тавиад ингээд хөндөгдөөгүй заалт гэдэг ийм нэрээр хаагдчихаад, ийм байдалтай байна шүү дээ.

Тэгэхээр энэ дээр одоо ямар зүйлийг хэлэх. Цаашилбал, бид нарт одоо бүр нутагшсан, бид нарын мах цусанд шингэсэн гэдэг шиг энэ аравны тогтолцоонд явж ирсэн Хүннү гүрнээс эхлээд Их эзэнт гүрнээр дамжаад ингээд 1932 он хүртэл одоо явж ирсэн энэ засаг захиргааны хамгийн анхан шатны нэгж, энэ зохион байгуулалт бүтцийг анхаарч авч үзүүч ээ гээд ийм тодорхой саналыг хэлж байгаа юм.

 Улс төрийн намын тодорхой зохицуулалтыг оруулж өгөөч ээ гэдэг ийм саналыг хэлж байгаа. Тэгэхээр энэ бүхнийг тавихаар зэрэг нэг хариултыг хэлээд байгаа юм. Тэр нь юу гэхээр зэрэг Үндсэн хуульд бүх зүйлийг авчраад оруулах бололцоо байхгүй байна. Энэ дагаж гарах органик хуулиудад бид өөрчлөлт оруулна гээд хэлээд байгаа юм. Тэгтэл энэ хуулиуддаа өөрчлөлт оруулах ийм бодитой зүйл байна уу, үгүй гэдэг дээр нэг хариултыг өгөөч ээ. Энэ ажлын хэсгийнхээс.

 Би сая энэ Аюулгүй байдал, гадаад бодлогын байнгын хороо дээр тодорхой санал хэллээ. Энэ зүйл заалтуудаар өөрчлөлт оруулах гэж байгаа юмаар. Яг энэ заалтыг чинь дагаж ийм органик хуульд ингэж өөрчлөлт оруулах юм. Энэ стратегийн ач холбогдолтой орд газруудынхаа 51-ээс доошгүй хувийг нь төрийн мэдэлтэй байлгах юм гэдгээ энэ хуулиар зохицуулах юм. Улс төрийн намын асуудлаа энэ хуулиар зохицуулах юм.

Тэр нутаг дэвсгэрийн засаг захиргаа, наад Б.Бат-эрдэнийн яриад байгаа аравны тогтолцооны тухай асуудлыг чинь энэ хуулиар зохицуулах юм аа. Сая одоо ярьж байгаа энэ нам, эвсэл улс төрийн сонгуульд орохтой холбоотой энэ харилцааг дагаж гарах, одоо намар өргөн барих энэ Сонгуулийн тухай хуульд дээр ингээд тодорхой зохицуулалтыг чинь хийх юм гээд ингээд сая тайлбар өгөөд байгаа юм.

Тэгэхээр яг энүүгээрээ хадаад, одоо бүр энэний ард талд энэ нь орох юм гээд ингээд бид нарт ийм зүйлийг л тавьж өгөх хэрэгтэй байна л даа. Тэгэхгүй бол өнөөдөр яриад, бид нарын бодит амьдрал дээр байгаа шүү дээ. Энэ асуудлын чинь ийм хуулийн зохицуулалтад оруулах юм гэж хэллээ. Тэгээд тэр чигт нь мартчихдаг.

 Энэ Үндсэн хууль чинь 1992 онд бас л мөн ийм зүйл гарч байсан юм байсан. Дагаж мөрдөх журмын хуулиараа энэ Дархан, Эрдэнэттэй холбоотой асуудлыг авч үзнэ гэж хэлээд тэгээд авч үзсэн ч юм байхгүй. Тэгээд нутаг дэвсгэр байхгүй, нэг аймаг байгуулаад 27 жил, тэгтэл болбол тэнд Эрдэнэт, Дархан хотод амьдарч ажиллаж байгаа иргэдийн эрх ашиг зөрчигдсөөр өнөөдөртэй золгосон байх жишээтэй. Зөвхөн нэг жишээ хэлэхэд.

 Ийм тодорхой хоёр асуултад хариулт өгөөч ээ. Баярлалаа.

 **Х.Болорчулуун**: Б.Бат-эрдэнэ гишүүнд баярлалаа. Ө.Энхтүвшин гишүүн хариулах уу.

 **Ө.Энхтүвшин**: Би Бат-Эрдэнэ гишүүний асуултад хариулъя. Тэгэхдээ би ажлын хэсгийн Үндсэн хуульд оруулах нэмэлт, өөрчлөлтийн хоёр, гуравдугаар хэлэлцүүлэгт бэлтгэх ажлын хэсгийн ахлагчийн хувиар хариулна.

Яг санаачлагчийн хувиар тэр улсууд хариулна. Ард түмнээр хэлэлцүүлсэн юм уу, энэ бэлтгэл юмнууд хангагдсан юм уу гэдэг том асуудал байна. Энэ бол хамгийн гол зүйл.

Энэ удаагийн энэ өөрчлөлт нийтдээ дөрвөн багц асуудлаар 20 зүйлийг хөндөж байгаа. Энэ үндсэндээ хоёр жилийн хугацаанд, энэ олон нийтийн саналыг авах ажлыг хоёр жил орчим хугацаанд хийлээ. Тийм. Энэ санаачлагчдын тайланд үзсэнээр, бичсэнээр нийтдээ 5.5 сая орчим давхардсан тоогоор ийм сонгогчдын саналыг авсан гэж байгаа юм. Хоёр жил орчим хийсэн.

 Энэ утгаараа тэр 1999, 2000 онд хийсэн тэр долоон өөрчлөлттэй харьцуулах юм бол энэ бэлтгэл ажил бол энэ удаад сайн хангажээ гэж бодож байгаа юм. Тэр үед би бас байсан.

Үнэхээр тэр долоон өөрчлөлтийг маш шуурхай, маш түргэн ийм бэлтгэл ажлыг хийлгүйгээр ингээд хийсэн. Тэрэнтэй энийг харьцуулах юм байхгүй. Тэрнээс хойш Үндсэн хуульд нэмэлт, өөрчлөлт оруулах журмын тухай хуулийг баталж гаргасан. Зөвлөлдөх санал асуулга гэдэг энэ том арга хэмжээг явуулсан. Бас Улсын Их Хурлын гишүүд ч гэсэн тойрог дээрээ ажилласан. Хэвлэл мэдээллийн хэрэгслээр энэ талын сурталчилгаа сүүлийн хоёр жил нэлээн сайн явсан. Тийм учраас ард түмнээс сонгогчдоос санал авах ажил хийгджээ гэж үзэж байгаа. 5.5 сая орчим санал авлаа гэж хэлж байгаа. Нэгдүгээрт нь, энийг хэлэх гэсэн юм.

 Хоёрдугаарт нь, энд оруулчхаад байгаа зүйл заалтууд. Одоо жишээ нь, Улсын Их Хурлын гишүүн бидний тусгайлан миний тэрний санал гэдэг юм байхгүй. Ингээд хэлэлцүүлэх явцад Үндсэн хуульд нэмэлт, өөрчлөлт оруулъя гээд олон нийтээс хэлэлцүүлэх явцад хамгийн олон тоотойгоор давхардсан, тэр давтамжтай гарч ирсэн тийм л зүйлүүдийг энэ Үндсэн хуульд нэмэлт, өөрчлөлт оруулах төсөл болгоод оруулаад ирсэн гэж манай хууль санаачлагчид хэлж байгаа юм. Энэ одоо зүйтэй юм.

 Миний дараагийн хэлэх гэж байгаа зүйл бол энэ ажлын хэсэг ч гэсэн бусад энэ эх баригчид санаачлагчид ч гэсэн энэ Үндсэн хуулийн журмын тухай нэмэлт, өөрчлөлт оруулах журмын тухай хуулийн 2 дугаар 2.4-т заасан тэр зүйлийг шууд удирдлага болгосон. Тэр нь юу юм бэ гэхээр Үндсэн хуулийн үндсэн бүтэц суурь үзэл баримтлалыг өөрчлөх буюу нийт зүйлийн 35, түүнээс дээш хувийг өөрчлөх, эсхүл түүнтэй тэнцэх тоо хэмжээний нэмэлт оруулахаар байвал энэ нь Үндсэн хуулийг бүхэлд нь өөрчлөх буюу хянан үзэхэд хамаарна гэсэн энэ заалт байгаа юм. Энийг энэ хүрээндээ л одоо ярьж байгаа юм. Сая энэ ажлын хэсгийн өчигдөр болсон хуралдааны үеэр ер нь энэ заавал баригдах хэрэгтэй юу, үгүй юу? Жишээлбэл, тэр дөрвөн бүлэгтэй холбоотой асуудлыг ярихад хэлэлцсэн, ярьсан. Зарим гишүүд саналаа гаргасан.

 Тэгээд энэнээс одоо халих эрх байхгүй юм байна. Энэ журмын тухай хуулийн 2.4-өөрөө л одоо явъя гэдэг байдлаар ганц нэгэн заалт нээлттэй үлдсэн байгаа. Ийм учраас энэ хамгийн гол зүйл бол Үндсэн хууль бол ард түмний асуудал. Тийм учраас ард түмний санал асуулгаар л хамгийн их олон давтамжтай гарсан тэр асуудлуудыг л оруулах ёстой гэдэг байр суурийг барьж байна.

 Ерөнхийлөгч болон Улсын Их Хурал дахь намын Улсын Их Хуралд суудалгүй ч гэсэн бусад намтай уулзалт явж байгаа. Би тэгж ойлгосон. Улсын Их Хурлын дарга болон бусад улсууд уулзсан гэж байгаа. Ерөнхийлөгч саналаа хоёрдугаар хэлэлцүүлгээс одоо өгөх юм байна гэдэг мэдээллийг би бас авсан. Тэрийг бас дамжуулъя. Ардчилсан нам ч гэсэн бас энэ хоёрдугаар хэлэлцүүлгээс ингээд ороод саналаа өгөөд явах юм байна гэдэг мэдээллийг авсан. Тэрийг бас хэлье.

Энэ өдрүүдэд ч гэсэн саналаа өгч амжаагүй байсан зарим улс төрийн намууд энэ ажлын хэсэг дээр саналаа ирүүлж байна. Жишээлбэл, өчигдөр гэхэд Монгол Ардын Хувьсгалт Намаас энэ Үндсэн хуулийн нэмэлт, өөрчлөлтийн талаар тусгайлан зургаа билүү дээ. Ийм тодорхой саналыг ирүүлсэн байгаа. Энэ бүхнийг бас ярьж хэлэлцэж байна. Энийг одоо хэлье.

 Санал асуулга гэдгийг би Б.Бат-Эрдэнэ гишүүний хэлсэн тэр зүйлийг энэ талаасаа ойлгож би хариулаад байна. Зүгээр эцэслэн батлах нь одоо хаагуур байх вэ гэдэгт бол одоо Улсын Их Хурал шийднэ. Одоо хоёрдугаар хэлэлцүүлгээ хийсний дараагаар гуравдугаар хэлэлцүүлгээр баталчих нэг хувилбар байна. Эсхүл нийт ард түмний санал асуулгаар батлах хувилбар. Бас хуулийн тийм зам бас байна. Энийг Улсын Их Хурал хоёрдугаар хэлэлцүүлгийнхээ үеэр шийдэх байх. Энэ бол Улсын Их Хурлын бүрэн эрхийн асуудал гэж байгаа.

 Дараагийн асуулт. Тэр “ард түмний өмч” гэдгийг Б.Бат-Эрдэнэ гишүүн олон удаа энийг ярьж байгаа. Бас бусад гишүүд ч ярьж байгаа. Тэгэхээр яг энэ одоогийн Үндсэн хууль дотор яг “ард түмний өмч” гэдэг үг байхгүй. “Нийт ард түмний өмч” гэдэг үг байхгүй. Харин “ард түмний мэдэлд” гэдэг үг бол байгаа. “Ард түмний мэдэлд”, “төрийн хамгаалалтад” гэдэг ийм үг бол байж байгаа. Жишээлбэл, 6 дугаар зүйлийн 1 дээр “Монгол Улсад газар түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтад байна”. Тэр 2 дээр нь “Монгол Улсын иргэдэд өмчлүүлснээс бусад газар түүнчлэн газрын хэвлий түүний баялаг, ой, усны нөөц, ан амьтан төрийн өмч мөн” гээд одоогийн бидний дагаж мөрдөж байгаа Үндсэн хуульд байж байгаа юм.

За яа вэ, сая ингээд хэлэлцүүлэг хийж байхад манай сонгогчдоос зарим нь энийг нөгөө давхар бичээд явж байсан учраас энэ Улсын Их Хурлын гишүүд “ард түмний өмч” гэсэн юмыг “төрийн өмч” болгоод өөрчилчихлөө гэдэг тийм жаахан мэдээлэл дутуугаас тийм зүйлийг яриад байсан.

 Тэгээд сүүлдээ энийг тайлбарлахаар ойлгосон. Тийм учраас энэ “төрийн өмч” гэдэг одоо байж байгаа. “Төрийн хамгаалалт” гэж байна. “Төрийн хамгаалалт” гэдэг бол жишээлбэл 5 дугаар зүйлийн 5 дээр байж байна. “Мал сүрэг бол үндэсний баялаг бөгөөд төрийн хамгаалалтад байна”. Саяын тэр 6.1 бол бас “ард түмний мэдэлд, төрийн хамгаалалтад байна”. Дараа нь 7 дугаар зүйл дээр “оюуны өв төрийн хамгаалалтад байна” гэсэн ийм л нэр томьёогоор одоогийн Үндсэн хуульд орсон юм байна лээ. Энүүгээрээ л энийг бас одоо удирдлага болгоод л ингээд явж байгаа.

 **Х.Болорчулуун:** Б.Бат-Эрдэнэ гишүүн тодруулга.

 **Б.Бат-Эрдэнэ:** Миний тавьсан асуултад, нэг асуултад тэр ажлын хэсэг хариулсангүй. Н.Лувсанжав гуай юм уу, хэн юм нэг хариулт өгөөч ээ гэж.

Тэр нь юу юм бэ гэхээр, бид нарын энэ тавиад байгаа саналуудыг би ойлгож байгаа. Үндсэн хуульд бүх юмыг оруулах, багтаах арга байхгүй гэдгийг ойлгож байгаа. Тэгэхээр зэрэг яг энэ санаа чинь энэ зүйл, заалт дээр ийм дагаж гарах органик хуульдаа ингэж орох юм гэдэг юмыг яг одоо гаргаад бидэнд өгчих тийм бололцоо байх уу, үгүй юу? Энэ дээр нэг хариулт өгөөч ээ гэсэн ийм л тодорхой зүйлийг би асуугаад байна л даа.

 Хоёрдугаарт, би санал хэлэх юм бол, ерөнхийдөө бид нар энэ Үндсэн хуульдаа нэмэлт, өөрчлөлт оруулж байгаа юм. Яарвал даарна гэдэг шүү дээ. Тийм учраас нэлээн тухтайхан. Сая Ө.Энхтүвшин дарга хэлээд орхино билээ. Энэ хоёрдугаар хэлэлцүүлгийнхээ дараагаар энэ хуулийн дагуу бид нар иргэдийнхээ санал асуулга явуулах, энэ хуулийнхаа заалтаар энэ саналыг авах ажлыг хийж болно гэж. Тэгэхээр миний тодорхой санал бол энэ саналыг авах хэрэгтэй.

 Би өмнөх 2012-2016 оны парламентын бүрэн эрхийн хугацаанд Нямжавын Батбаяр нарын 39 гишүүн Үндсэн хуулийн нэмэлт, өөрчлөлт оруулах тухай энэ хуулийн төслийг санаачлаад явж байсан. Энэ хуулийн төслийн санаа бол энэ өргөн баригдаад байгаа хуулийн төсөл хоёр ерөнхийдөө зөрүү байхгүй нэг байна гэж байгаа. Гэлээ гэхдээ тэр үед энэ Ардчилсан нам, Шударга ёс эвсэл, тэгээд бие даагч нар, тэгээд жижиг намууд суудал авчихсан. Засгийн эрх барьчихсан. Тэгээд эрх мэдэлтэй. Тэгэхдээ нэр хүнд их тааруу байсан. Тийм учраас энэ Их Хурал баталж болохгүй гэдэг байр суурин дээр би тодорхой саналаа хэлж байсан.

 Гэтэл өнөөдөр бид жаран хэдэн суудалтай ч гэсэн бид нарын нэр хүнд чинь тааруу байна шүү дээ. Тийм учраас иргэдийнхээ санал асуулга явуулах ажлыг зохион байгуулах хэрэгтэй гэсэн ийм тодорхой саналтай байна.

 **Х.Болорчулуун:** О.Мөнхсайхан хариулъя.

 **О.Мөнхсайхан:** Б.Бат-Эрдэнэ гишүүнд баярлалаа. Маш чухал асуудал хөндөж байгаа. Тухайлбал, энэ улс төрийн нам гэдгийг яг ардчилсан тогтолцоонд байх тэр байранд нь аваачиж цэгцлэх шаардлагыг удаа дараад тавьж байгаад талархаж байгаа.

 Ажлын хэсгээс энэ өргөн барьсан төсөлд нэлээн олон талаас нь хэлэлцэж, судалж байгаад сүүлийн хоёр, гурван парламент дамжаад явагдаж чадахгүй байгаа энэ улс төрийн намын шинэчлэлийг хийх суурь зарчмуудыг, үүргүүдийг тусгаж өгсөн байгаа. Тухайлбал, улс төрийн намын дотоод зохион байгуулалт нь ардчилсан байна гээд заавал болгож байгаа юм.

Тэгэхээр энэ нэг компанийн юм уу, нэг хүний ийм нам байдаг. Эсхүл маш ардчилсан биш зохион байгуулалттай. Энэ өөрөө эвдэгдэх ёстой. Дагаад хууль яах вэ гэхээр тэр намын удирдлага, тэр намаас нэр дэвшиж байгаа хүмүүс яаж гарах вэ гэдэг. Яг л тэр ардчилсан сонгуулийн зарчмаараа гардаг юм руу шаардсан хуулиуд үүнийг дагаад гарна гэж харж байгаа юм.

 Хоёрдугаарт, улс төрийн нам өнөөдөр маш нэр хүнд нь уначихсан. Үүнийг далимдуулаад заримдаа улс төрийн намыг үгүйсгэх үзэл явдаг. Энэ бол нөгөө туйл руу нь явчхаад байгаа юм. Өөрөөр хэлбэл ардчилал маань улс төрийн намгүйгээр байх боломжгүй.

Тэгэхээр улс төрийн намыг энэ хэт мөнгөтэй хүмүүсийн нөлөөнд орчихсон гэдэг шүүмжлэлийг зогсоох зорилгоор энд орлогын эх үүсвэр, зарцуулалт нь ил тод байхыг үүрэгжүүлж орж ирж байгаа юм. Ингэснээр дагаад жишээлбэл одоо улс төрийн нам бол зөвхөн сонгуулийн үеийн санхүүжилтээ тайлагнадаг бол сонгуулийн бус үеийнхнийгээ бас ил тод болгохыг үүрэг болгож оруулж ирж байгаа юм. Мөн төрөөс санхүүгийн дэмжлэг үзүүлэх болзлыг хуулиар тогтооно гэж байгаа юм.

Тэгэхээр төрөөс яг бодитойгоор иргэдээс саналын дэмжлэг өгөхгүйгээс болоод мөнгөтэй хүмүүс тийшээ нөлөөлдөг. Ингээд эргээд тэр гарч байгаа шийдвэр нь нөгөө явцуу сонирхлоор гардаг зүйлийг таслан зогсоох Герман зэрэг олон улсад туршигдсан загвар бол юу вэ гэхээр, нэгдүгээрт зардлыг нь хэт өндөр байх. Дээр нь малгай тавьж өгөөд. Тэр дотроо гарах улс төрийн үйл ажиллагааны гол санхүүжилтийг нь иргэдээс авсан саналтай нь уяад . . ./хугацаа дуусав/.

 **Х.Болорчулуун:** Н.Лувсанжав гуай хариулъя.

 **Н.Лувсанжав:** Б.Бат-Эрдэнэ гишүүний асуултад хариулъя.

Нэгдүгээрт, тэр 6.2-ын “ард түмний өмч байна” гэж өөрчлөх гэсэн нэг ийм асуудал тавьж байна. Тэгээд энэ маань Үндсэн хуульдаа “төрийн өмч мөн” гээд заачихсан. Тэр заалтыг бид хөндөөгүй. Яагаад хөндөөгүй вэ гэхээр ард түмэн маань Үндсэн хуульд зааснаар “төрийн үйл хэрэгт өөрсдийн төлөөллийн болон шууд болон өөрсдийн төлөөллийн байгууллагаараа дамжуулж оролцоно” гэсэн юм байгаа шүү дээ. Нэгдүгээр заалт дээр ард түмний мэдэлд байна гэдгээ тунхагласан.

Тэгэхээр зэрэг энэ бүх баялаг чинь төрийн өмчид байж байж ард түмний эрхээр зарцуулагдах ёстой гэдэг л агуулгаар энэ заалт үндсэн хуульд орсон.

Ер нь аль ч улсад гэсэн төрийн өмч гэдэг маань ард түмнийхээ эрхээр тэр эрхийг хэрэгжүүлж байгаа байгууллага шийддэг ийм л захиран зарцуулдаг өмч шүү дээ. Тийм учраас үүнийг өөрчлөх талаар ч юм уу, ямар нэг байдлаар протокол гаргадаг юм уу, яадаг юм. Тийм маягаар үүнийг шийдэх боломжгүй юм гэж үзэж байгаа.

Хоёрдугаарт, энд яригдаад байгаа намын хуулиараа зохицуулах юм. Одоо тэр нутгийн удирдлагын хуулиараа зохицуулах юм гээд яриад байгаа юмнууд чинь ямар нэгэн жагсаалт гараад энэ хуралдаанаас батлаад тэр нь зайлшгүй мөрдөгдөх маягаар явах тийм юм бол байхгүй.

Харин энэ Үндсэн хуулийн нэмэлт, өөрчлөлтийг ярих үед тухайн асуудлыг цаашдаа ямар зарчмаар шийдэх юм бэ гэдгийгээ Улсын Их Хурлын гишүүд үзэл бодлоо нэгтгээд түүнийгээ протоколд үлдээх явдал чухал байдаг юм. Тэр протоколыг чинь үндэслэн Үндсэн хуулийн ... /минут дуусав/

**Х.Болорчулуун:** 1 минут нэмье. 4 номер.

**Н.Лувсанжав:** Тэр протоколд туссан, ялангуяа Их Хурлын гишүүд санал нь нэгдсэн нэг ойлголттой болсон тэр заалтуудыг Үндсэн хуулийн нэмэлт, өөрчлөлтийн дагуу холбогдох хуульд өөрчлөлт оруулахдаа авч үзэж, тэр зарчмыг тухайн органик хуульдаа тусгах ёстой юм. Ийм маягаар л явна.

Түүнээс биш эндээс жагсаалт гаргаад үүнийг ингэж шийднэ, ингэж шийднэ гэсэн ийм батлах тийм юм бол Их Хуралд байхгүй. Протоколоороо асуудлаа шийддэг, сүүлд үндсэн хуулийн нэмэлт, өөрчлөлтийн агуулгыг зөрчлөө энэ тэр гэвэл Цэц хамгийн түрүүнд л Их хуралд хэлэлцсэн протокол дээр ямар ойлголтыг үндэслэж энэ заалт оров гэдгийг харж үздэг шүү дээ. Тийм маягаар л энэ асуудал шийдэгдэнэ.

 **Х.Болорчулуун:** Ө.Энхтүвшин гишүүн

 **Ө.Энхтүвшин:** Б.Бат-эрдэнэ гишүүн сая үүний өмнөх Байнгын хороон дээр бас тодорхой санал хэлээд л байгаа юм даа. Жишээлбэл, тэр “эвсэл” гэдэгтэй холбоотой тодорхой санал хэлээд хураалгасан. Сая ахиад 6 дугаар зүйлтэй холбоотой ярьж байна.

Тэгэхээр үүнийг гол яриад байгаа юм бол яах вэ Үндсэн хуульдаа энэ удаад орж болдоггүй юм бол дараа нь органик хуульдаа үүнийг оруулах. Оруулна гэдгээ эндээсээ шийдвэр гаргаж болохгүй юу гэдгийг асуугаад байна л даа. Тийм юм бол бидний асуудал.

Энэ хэлэлцүүлгийн явцад энэ Үндсэн хуульд оруулах нэмэлт, өөрчлөлтийн санал явах явцад энэ гарч байгаа саналуудыг ингээд системчлээд хамгийн олон давтамжтайгаар нь энэ рүү оруулж байна. Үндсэн саналууд нь яах вэ гэхээр тэр бүр хаягдана гэсэн үг бас биш л дээ. Үндсэн хуульдаа оруулах юмаа оруулчихлаа. Үлдсэн саналуудаараа ахиж задлан шинжилгээ хийгээд тэгээд бусад хуульдаа оруулж өгөх. Тэр бусад хуулиа өөрчлөх, боловсронгуй болгохдоо бас үүнийг зайлшгүй авч үзэх ийм баримт үлджээ гэж бид бодоод байна.

Тэр өчигдөр А.Бямбажаргал доктор тэнд сууж байна. Тэгвэл органик хуульдаа гэдэг юмаар хийж өгөөд органик хууль гэдгийгээ бүр босгыг нь хүртэл нэлээн өндөр болгоё гэж зарим гишүүд ярьсан. Ажлын хэсэг дээр.

Тэгтэл органик хууль гэж юугаа хэлэх юм бэ гэдэг дээр. Жишээ нь, гурван зүйлийг наад зах нь шаардлага хангасан байх ёстой. Энэ мэтчилэнгээр үүн дээр хуулийн ажлын дараагаар нэмэлт, өөрчлөлт оруулах. Ажил хийж дууссаны дараагаар цаашаа үргэлжлүүлээд энэ судалгааны ажлыг хийх хэрэгтэй. Яг юу юугаар органик хууль гэж хэлэх юм. Үндсэн хуулиас шууд ишилсэн хуулиудыг жишээлбэл бусад оронд тэгдэг юм гэж хэлнэ. Зарим нь жагсаалт гаргадаг юм гэж хэлнэ. Ийм ийм хуулиудыг хэлнэ гээд. Энэчлэн цаашаа үргэлжлүүлээд ажиллах ёстой. Энэ бол бидний ажил.

 **Х.Болорчулуун:** Баярлалаа. Ө.Энхтүвшин гишүүнд. Би нэг асуулт асууя. Энэ 6.2 бол энэ байгаль орчин, хүнс хөдөө аж ахуйн байнгын хороотой хамааралтай, анхаарах ёстой тийм зүйл 6.2-т байгаа.

Энд төслөөр орж ирж байгаа 6.2-ийг өөрчлөөд нэмээд орж ирж байгаа энэ төслийн үг, өгүүлбэр нэлээн ойлгомжгүй бичигдсэн байна. Үүнийг дахин анхаараач гэж хэлэхээр байна.

Энэ юу вэ гэвэл байгалийн баялгийг тогтвортой хөгжлийн бодлогод тулгуурлан “үндэсний эдийн засгийн аюулгүй байдлыг бататгах, хүрээлэн байгаа орчны тэнцвэрт байдлыг хадгалах, одоо ба ирээдүй үеийн эрүүл аюулгүй орчинд амьдрах эрхийг баталгаажуулах зорилгоор баялгийн сан байгуулж иргэн бүрт тэгш шударга хүртээх зарчмаар Монголын ард түмний сайн сайхны зорилгод нийцүүлэн ашиглана” гээд. Энэ чинь хүрээлэн байгаа орчны тэнцвэрт байдлыг хадгалах зорилгоор ашиглах гээгүй шүү дээ. Ашиглана гэдэг чинь тэнцвэрт байдал тодорхой хэмжээгээр хөндөгдөнө.

Тэгэхээр ер нь Үндсэн хууль дээр улс орнуудын юуг Үндсэн хууль дээр зүйл, заалт ингэж шигтгэсэн байдлыг харахад уг өгүүлбэр нь товч тодорхой, ойлгомжтой, энгийн жирийн хүн ойлгохоор ийм байдаг. Энэ их урт нуршсан өгүүлбэрийг холиод ингээд хооронд нь биччихсэн байна гэж төсөл дээр харагдаж байна.

 Би одоо хамгийн түрүүнд байгалийн баялгийг хэрхэн ашиглах юм. Эхлээд нэгд нь, байгалийн баялгийг хүрээлэн буй орчин, тэнцвэрт байдлыг хадгалан зүй зохистойгоор ашиглана гэж эхний өгүүлбэр болгож нэг өгүүлбэр тусдаа.

Тэгээд дараа нь тэр зорилгоо ард иргэдийн хүртээл болгох, улс орны эдийн засгийн аюулгүй байдлыг хангах, баталгаажуулж дээшлүүлэх. Энэ эдийн засаг, тэгш шударга хүртээх гээд. Энийгээ хэрэглээ тал руу нь. Дараа нь ингэж өөр өгүүлбэр болгож бичмээр байна. Тэгэхгүй бол холилдоод наадах чинь нэг авцалдаагүй харагдаад байна. Энэ дээр нэг хариулаач. Ө.Энхтүвшин дарга.

 **Ө.Энхтүвшин:** Энэ нэмж байгаа энэ 6 дугаар зүйлийн 2 дахь хэсгийн 2 дахь өгүүлбэрийг мөн олон удаа тонгочуулж байна.

Анхны төсөл. Тэгээд дараа нь нөгөө Их Хурлын гишүүд тойрогтоо очиж ажиллаад ингэж хэлж байна гэж. Тэрний дараа гарсан саналуудыг нэгтгээд, дараа нь бүлэг дээр яриад, дараа нь ажлын хэсэг дээр яриад, одоо Байнгын хороодоор яриад. Ингээд л одоо маш товчхон байсан юм маань ийм л дэлгэрэнгүй болчхоод байгаа юм. Гишүүд хэлээд, ард иргэд энийг л одоо тусгаж өг гэж байна, ийм өгүүлбэрийг л тавьж өг гэж байна гэж ингэж ярьсаар байгаад ийм болчхоод байгаа юм.

Тэгээд өчигдөр ажлын хэсэг дээр бас нэлээн өөрчлөлт орсон. Жишээлэх юм бол тэр иргэд байгалийн баялаг ашиглахтай холбоотой аливаа үйл ажиллагааны байгаль орчны нөлөөллийн талаар мэдэх хэрэгтэй гэдгийг нэлээн өөрчилсөн. Энэ бол зөвхөн одоо байгаль орчны нөлөөллийн талаар л мэдэх ёстой биш. Энэ иргэд байгалийн баялаг ашиглахтай холбоотой аливаа үйл ажиллагааны талаар мэдээлэл авах, мэдэх хэрэгтэй гэж оруулж өгөө гээд энийг жаахан өөрчилсөн.

 Хоёрдугаарт нь, тэр иргэн бүрт тэгш хүртээх зарчим гэдэг дээр энэ бас тодорхой болгож өгөө. Бүр тодорхой. Тэгээд энийг иргэн бүрт тэгш, шударга хүртээх гэж ингэж жаахан өөрчилж оруулж ирсэн.

Харин сая Х.Болорчулуун гишүүний хэлж байгаа нэг санаа бол харин зөв юм шиг надад бодогдоод явчихлаа. Тэр юу юм бэ гэхээр хүрээлэн байгаа орчны тэнцвэрт байдлыг хадгалах зорилгоор баялгийн сан байгуулж гэж ингэж явах уу. Энийгээ харин тусад нь салгаад өгүүлбэр болгох уу.

Ер нь ирээдүй үеийн эрүүл, аюулгүй орчинд амьдрах эрхийг баталгаажуулах зорилгоор гэдэг юм байгаа л даа. Тэгтэл ингээд нэг өгүүлбэр болоод явчхаараа бас юуны төлөө ийм баялгийн сан байгуулж байгаа юм гэдэг нь бас тодорхойгүй болчхоод байна гэж сая хэлж байна л даа. Энийг одоо энэ Байнгын хорооны хурал дээрээс бас тодорхой санал гаргаад ингээд өгвөл сайн л байна. Энийг бүр ингэж сайхан болгоё гээд ингээд санал гаргаад өгвөл ажлын хэсэг тэгэх хэрэгтэй байна.

 **Х.Болорчулуун:** Хариулах уу? Дэд ажлын хэсгээс. Р.Хатанбаатар.

 **Р.Хатанбаатар:** Анх өргөн барьсан төсөлд бид байгалийн баялгаа ашиглах зарчмын тухай зөвхөн заасан байсан. Одоо өргөн барьсан төсөл маань хэвээрээ хүчин төгөлдөр байж байгаа.

Ингээд гишүүд тойрогтоо ажилласны дараа ярьсан. Монгол Ардын намын бүлэг дээр ярилцсан. Өчигдөр хэлэлцүүлэгт бэлтгэх ажлын хэсэг дээр ярилцсаны үндсэн дээр 6.2-ыг шинэчлэн томьёолоод байгаа.

Энэ яах вэ одоо хөндлөнгийн санал маягаар орж ирж байгаа санал. Энэ дээр гурван зарчмыг тусгасан байгаа. Эхэнд нь юу вэ гэхээр байгалийн баялгийг ашиглах зарчим. Дараа нь энийг иргэддээ хүртээмжтэй байлгах зарчим. Хүртээх, хуваарилах зарчим. Гуравдугаарт нь, иргэдийнхээ мэдээлэл авах эрх гэсэн энэ гурван янзын зарчмыг тусгачхаад байгаа. Одоогийн байдлаар. Одоогийн санал болгож байгаа хувилбараар. Ийм болохоор энэ дээр энэ гурван зарчмаа гурвууланг нь салгаад тус тусад нь өгүүлбэр болгон томьёолох нь илүү оновчтой болов уу гэж би бодож байна.

 **Х.Болорчулуун:** Гишүүд асуулт асууж, хариулт авч дууслаа. Санал хураалт явуулахаас өмнө холбогдох хуулийн заалтуудыг уншиж танилцуулъя.

 Монгол Улсын Их Хурлын чуулганы хуралдааны дэгийн тухай хуулийн 24.2 дахь хэсэгт Үндсэн хуульд оруулах нэмэлт, өөрчлөлтийн төслийг хэлэлцэх үед гишүүд хууль санаачлагчаас асуулт асууж, саналаа урьдчилсан бичгээр томьёолж хуралдаан даргалагчид өгсний үндсэн дээр түүнийхээ үндэслэлийг тайлбарлан 5 минутаас илүүгүй хугацаанд үг хэлж, санал хураах эрхтэй. Санал хураалгах эрхтэй. Гишүүн хуралдаанд өөрөө оролцоогүй ч саналыг нь хэлэлцэж, санал хураалт явуулна гэж заасан.

 Монгол Улсын Их Хурлын чуулганы хуралдааны дэгийн тухай хуулийн 24.3 дахь хэсэгт энэ хуулийн 24.2-т заасан санал нь Байнгын хорооны хуралдаанд оролцсон гишүүдийн гуравны хоёроос доошгүйн дэмжлэг аваагүй бол Төрийн байгуулалтын байнгын хорооны хуралдаанд зарчмын зөрүүтэй саналаа тайлбарлан үг хэлж, санал хураалгах хүсэлтээ Байнгын хорооны санал, дүгнэлтэд тусгуулж болно гэж заасан.

 Монгол Улсын Их Хурлын чуулганы хуралдааны дэгийн тухай хуулийн 24.4 дэх хэсэгт Үндсэн хуульд оруулах нэмэлт, өөрчлөлтийн төслийг Байнгын хорооны хуралдаанаар хэлэлцэх үед гишүүд таслах эрхтэй оролцоно гэж заасан.

 Монгол Улсын Их Хурлын чуулганы хуралдааны дэгийн тухай хуулийн 24.5 дахь хэсэгт саналын нэг томьёоллоор гурав хүртэл удаа санал хурааж болох бөгөөд хоёр удаа Байнгын хорооны хуралдаанд оролцсон гишүүдийн гуравны хоёроос доошгүйн дэмжлэг авсан саналыг Байнгын хорооны дэмжсэн санал гэж тооцон нэгдсэн хуралдаанд оруулна гэж заасан.

 Монгол Улсын Их Хурлын чуулганы хуралдааны дэгийн тухай хуулийн 24.10 дахь хэсэгт зарчмын зөрүүтэй саналаар санал хураахдаа төслийн зүйл, хэсэг, заалт тус бүрээр хамтатгасан санал хураана гэж заасан.

 Зарчмын зөрүүтэй саналаар миний гаргасан санал орж байна. Би зарчмын зөрүүтэй саналаар биччихье.

Миний санал бол энэ байгалийн баялгийг одоо, ирээдүй үеийн болон одоо ба ирээдүй үеийн эрүүл аюулгүй орчинд амьдрах эрхийг баталгаажуулах, хүрээлэн буй орчны тэнцвэрт байдлыг хадгалах, хадгалан зүй зохистойгоор ашиглана гээд энэ хоёр өгүүлбэрийг нэг өгүүлбэр болгоод эхэнд нь оруулчихъя. Дараа нь тэр одоо Монгол Улсын эдийн засгийн аюулгүй байдлыг бататгах.

Мөн тэгш шударга хүртээх зарчмаар Монголын ард түмний сайн сайхны зорилтод нийцүүлэн ашиглана гэдгийн хоёр өгүүлбэр тусдаа. Ийм саналтай байна. Тэгэхгүй бол энэ холилдоод нэг л утгагүй болчихно. Өгүүлбэр нь. Энэ төслөөр орж ирсэн өгүүлбэр.

Төслийн заалттай холбогдуулан гишүүдээс урьдчилан болон бичгээр зарчмын зөрүүтэй санал ирүүлсэн тохиолдолд тухайн санал тус бүрийг уншиж сонсгосны дараа зарчмын зөрүүтэй санал гаргасан гишүүд саналынхаа үндэслэлийг тайлбарлаж үг хэлж болно.

Дараа нь, Монгол Улсын Их Хурлын хуралдааны Дэгийн тухай хуулийн 24.10-т заасан хэсэгт заасны дагуу зарчмын зөрүүтэй саналаар санал хураана. Ингэхдээ эхлээд төслийн холбогдох зүйл хэсэг, заалтаар санал хураана. Дараа нь гишүүнээс ирүүлсэн зарчмын зөрүүтэй санал тус бүрээр санал хураана.

Төслийн 6.2 дугаар зүйл Монгол Улсын Үндсэн хуулийн 6 дугаар зүйлийн 2 дахь хэсэгт Төрөөс байгалийн баялгийг ашиглахдаа тэгш байдал шударга ёс, үндэсний эдийн засгийн аюулгүй байдал, тогтвортой хөгжлийг хангах зарчмыг баримтална гэсэн хоёр дахь өгүүлбэр. Мөн 25 дугаар зүйлийн 1 дэх хэсгийн 7 дахь заалтын нийгмийн хөгжлийн гэсний дараа бодлого гэж. Энэ 6.2-т оруулсан саналаа Төрийн байгуулалт дээр гаргаж эцэслэж хураалгая. Зарчмын зөрүүтэй саналаа түр татлаа.

Төслийг хоёр дахь хэлэлцүүлэгт оруулахад дэмжье гэсэн томьёоллоор санал хураалт явуулъя. Санал хураалт.

13 гишүүн оролцож 76.9 хувиар хоёр дахь хэлэлцүүлэгт оруулах асуудал дэмжигдлээ.

Санал дүгнэлтийг Төрийн байгуулалтын байнгын хороонд Б.Саранчимэг гишүүнд танилцуулъя.

Өнөөдрийн Байгаль орчин, хүнс хөдөө аж ахуйн байнгын хорооны хуралдаан хаасныг мэдэгдье.

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧ Б.БАТГЭРЭЛ

 Ц.АЛТАН-ОД

П.МЯДАГМАА

П.ОЮУНГЭРЭЛ

 Д.УЯНГА

 Д.ЦЭНДСҮРЭН

 Д.ЭНЭБИШ /Гэрээт/

 Б.БААСАНЖАВ /Гэрээт/

 Б.УРАНЧИМЭГ /Гэрээт/